同馮蓬州當可遊中巖分韻得林字
作者：史堯弼
朝代：宋

paragraphs: 羲和轉日轂，北陸鞭窮陰。
天地不自持，年老去如駸。
卉木浩萎垂，江山動蕭森。
變化故不干，樂哉此幽尋。
蓬州老摩詰，玉齒鏘璆琳。
相携亦忘言，一笑孤雲岑。
至人鷲峯來，分坐茲巖深。
攝衣請從之，宛如在中林。
聊欲薦清供，無物致所歆。
端有白月輪，炯然碧潭心。
賞會詎偶然，夙昔諒合簪。
別去莫慘惻，渠無去來今。
當有羲黄人，嘗識太古音。